Parchetul federal german a anunţat că a efectuat marţi, 7 mai, percheziţii în birourile ocupate de eurodeputatul AfD Maximilian Krah la Parlamentul European, în cadrul anchetei privind suspiciuni de spionaj în beneficiul Chinei care îl vizează pe unul dintre asistenţii săi, relatează AFP şi Reuters.
Maximilian Krah, cap de listă al partidului de extremă dreaptă la scrutinul din 9 iunie, nu este vizat de aceste acuzaţii şi percheziţia biroului său din Bruxelles intră în cadrul unei proceduri "care vizează martori", a precizat parchetul într-un comunicat.
Percheziţiile sunt legate de arestarea pe 23 aprilie a lui Jian Guo, un colaborator al eurodeputatului, acuzat că a spionat opozanţi chinezi în Germania şi că a pus la dispoziţia unui serviciu de informaţii chinez informaţii despre Parlamentul European.
"Parlamentul European şi-a dat acordul pentru pătrunderea în sediu", a indicat parchetul, reamintind că un apartament al lui Jian Guo de la Bruxelles a fost deja percheziţionat pe 24 aprilie.
Parchetul federal belgian a declarat pentru AFP că a supervizat procedura.
Maximilian Krah a confirmat percheziţia "biroului fostului colaborator", într-o postare pe contul său de pe reţeaua de socializare X.
"Era previzibil după arestarea sa şi nu este deci nimic surprinzător", a scris el, exprimându-şi mirarea că a durat "atât timp" pentru a face acest lucru.
"Nici eu şi niciun alt membru al personalului nu suntem vizaţi", a adăugat el.
Dezvăluirile, de la sfârşitul lui aprilie, a suspiciunilor de spionaj ale unui agent chinez în Parlamentul European au alimentat temerile de ingerinţă ale Beijingului vizând subminarea democraţiilor europene înainte de alegerile din iunie.
Cazul a apărut a doua zi după arestarea în Germania a trei cetăţeni acuzaţi că spionează tot în beneficiul Chinei şi inculparea a două persoane la Londra pentru suspiciuni similare.